Document ID: 32008D0694

KOMMISSIONENS AFGØRELSE
af 18. august 2008
om EF-tilskud i 2008 til en undersøgelse vedrørende dyretransporter
(2008/694/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Kommissionens beslutning 90/424/EØF af 26. juni 1990 om visse udgifter på veterinærområdet (1), særlig artikel 17, og
ud fra følgende betragtninger:
(1)
I beslutning 90/424/EØF fastsættes de nærmere vilkår for Fællesskabets finansielle deltagelse i specifikke veterinærforanstaltninger.
(2)
Kommissionen kan navnlig benytte sig af undersøgelser, der er nødvendige for på fællesskabsplan at udarbejde retsforskrifter for dyrevelfærd.
(3)
Der skal desuden foretages undersøgelser, konsekvensanalyser og evalueringer vedrørende dyresundhed, dyrevelfærd og fødevaresikkerhed til støtte for de foranstaltninger, der er fastlagt i EF-handlingsplanen for dyrebeskyttelse og dyrevelfærd 2006-2010 (2).
(4)
I EF-handlingsplanen blev der opstillet en række indsatsområder, bl.a. højnelse af de nuværende minimumsnormer for dyrebeskyttelse og dyrevelfærd og indførelse af standardindikatorer for dyrevelfærd. Med hensyn til dyretransport viser rådgivning fra videnskabelige eksperter, at der er behov for nye passende regler for transporttider og lastetæthed.
(5)
Det er nødvendigt at foretage en undersøgelse, så det bliver muligt at udføre en konsekvensanalyse og navnlig evaluere de dyrevelfærds- og dyresundhedmæssige, folkesundhedsmæssige, økonomiske, sociale, miljømæssige og administrative konsekvenser, som sandsynligvis bliver en følge af en ændring af forordning (EF) nr. 1/2005 af 22. december 2004 om beskyttelse af dyr under transport og dermed forbundne aktiviteter og om ændring af direktiv 64/432/EØF og 93/119/EF og forordning (EF) nr. 1255/97 (3), for så vidt angår transporttider og pladsforhold.
(6)
Derfor bør Fællesskabet i året 2008 yde støtte til en undersøgelse, der foretages med henblik på at evaluere de forskellige mulige indsatsområder i forbindelse med specifikke scenarier, for så vidt angår transporttider og pladsforhold for de transporterede dyr, og vurdere hhv. de dyrevelfærds- og dyresundhedmæssige, folkesundhedsmæssige, økonomiske, sociale, miljømæssige og administrative virkninger. Der bør fastsættes et loft over tilskuddet til denne foranstaltning.
(7)
Foranstaltningen gennemføres på grundlag af en aftale om tjenesteydelser i henhold til proceduren for indgåelse af aftaler efter udbud med forhandling, jf. artikel 91, stk. 1, litra d), i Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (4) og artikel 126 og artikel 129, stk. 1, i Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (5).
(8)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
TRUFFET FØLGENDE AFGØRELSE:
Artikel 1
Det godkendes hermed, at der ydes et EF-tilskud på højst 58 000 EUR til en undersøgelse af transporttiderne og pladsforholdene under dyretransporter.
Artikel 2
Tildelingen af det i artikel 1 omhandlede tilskud er omfattet af bestemmelserne om offentlige udbud og finder sted efter et udbud med forhandling, jf. artikel 91, stk. 1, litra d), i Rådets forordning (EF, Euratom) nr. 1605/2002.
Det i artikel 1 omhandlede tilskud finansieres over budgetpost 17 04 02 01 i De Europæiske Fællesskabers budget for 2008.
Udfærdiget i Bruxelles, den 18. august 2008.

Labels: 20
7
8
6
15